Åpningstale

STOREMBEDSMENN

Gode søstre og brødre

La meg innlede med å si at det er meget spesielt for meg fra denne stol å skue utover forsamlingen. Foran meg ser jeg en Odd Fellows forsamling, som i sum representerer flere hundre års erfaring i å arbeide for personlig utvikling gjennom tro på de viktige verdiene vennskap, kjærlighet, sannhet, tro, håp og barmhjertighet. Jeg regner også med at andre i salen, kjenner på den samme følelsen, det er forventninger til oss som Ordenens ledelse.

Jeg har vært en del av Ordenens valgte ledelse i 8 år en brøkdel av den ordenserfaring dere samlet har. Nå står jeg her som leder for dere, vi som er samlet her skal utgjøre ordenens ledelse de neste fire år.

Gjennom disse fire årene ønsker jeg å bygge på all **deres** kunnskap og erfaring fra historien fram til nå og til den framtiden som ligger foran oss – fra dagen i dag og i de omtrent 1500 dagene vår lederperiode utgjør. Historien ligger der den ligger – den kan ikke endres -men vi kan sammen forme framtiden.

Jeg mener vi har de fire viktigste årene i ordenens historie foran oss. Vi har vårt viktigste prosjekt og mandat noensinne –Vi må sørge for at nåværende medlemmer, unge som gamle føler at de har et godt logeliv, blir sett, verdsatt og inkludert, men ikke minst må vi vinne tilbake tapte medlemmer og få nye inn i vår flokk. Mitt ønske, min intensjon og mine krefter sier meg at vi skal bli **synlige**, **tydelige** og **samlende** – for oss internt og for våre omgivelser.

Vi har utfordringer. Som jeg sa nettopp – vi skal ta tilbake de tapte medlemmer. Vi skal holde på våre medlemmer. Vi skal få inn nye medlemmer. Vi må og skal vokse, og det vil skje ved at vi blir sterkere. I troen på vår betydning. I folks øyne og respekt. Og i egen stolthet.

Dette vil skje når vi rydder i eget hus. Dette vil skje når vi skjelner mellom viktig og uviktig. Dette vil skje når vi verdsetter medlemmers nærvær mer enn medlemmers prektighet. Dette vil skje når vi ser hverandre som like viktige når regalier og titler tas bort. Vi skal bringe raushet inn i ordenen, jeg erfarer i mine møter med medlemmer og i trivselsundersøkelsen som vi skal komme tilbake til i helga, at vi mangler mye raushet i ordenen, en verdibærende orden som mangler raushet, det må vi snarest få gjort noe med.

Jeg har stilt hver enkelt av dere utnevnte Storembedsmenn et spørsmål i våre samtaler om å bekle vervet «hva vil du bli husket for som Storembedsmann» jeg har ikke bedt om svaret, men jeg ber om at hver og en av dere tenker på det i deres embetsgjerning og virke.

Jeg ønsker som Stor Sire å inspirere til å bygge en grunnmur for positiv utvikling i det postmoderne Norge der våre verdier vil bli etterspurt av flere som søker etter noe de savner. Jeg ønsker å forløse alle krefter i Ordenen for å bringe oss framover. Jeg ønsker å dra nytte av all kreativitet og arbeidsvilje hos dere og de dere representerer. Jeg ønsker at dere vil dette like sterkt som meg fordi vår kjære orden trenger det så sårt.

Det jeg ønsker å gjøre sammen med dere er å dele ideer, få viktig informasjon og kjenne på den inspirasjon man kan få av virksomhet hele landet rundt. Jeg ønsker for oss alle at vi er ekte i vår framferd, oppriktige mot hverandre, åpne for synspunkt vi ikke har tenkt over og ha en naturlig tilnærming og omgangsform. Vår plikt er å ta medlemmer på alvor, å lytte til alle, være ydmyk nok til å be om råd og være tilgjengelig. Mitt ønske er at alle medlemmer og gjester i enhver sammenheng føler seg ønsket og verdsatt. Jeg har nemlig en sterk tro på folk og at alle har et potensiale i seg som skal forløses til beste for hele Ordenen. For å vise at jeg mener dette på alvor vil jeg framstå som ydmyk, men også fast i forhold til mine egne idealer.

Vi vil trenge tid til å føre vårt stolte flaggskip ut på seilas med fulle seil. Vi er et nytt Storlogekollegium og må finne våre roller. Vi har et klart siktemål med å lage gode strategier basert på våre visjoner. Vi skal lage langtidsplaner med realisme bygget på vårt mandat. Vi skal videreutvikle vår kommunikasjon og informasjonsstrategi slik at alle rundt om i landet kan føle og si : VI ER MED.